
                          București, 25 februarie 2025
                                                                     PL-x 208/2024
    AVIZ

Proiectului de Lege pentru modificarea și completarea Legii învățământului preuniversitar nr.198/2023
În conformitate cu prevederile art.95 din Regulamentul Camerei Deputaților, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere și avizare, cu Proiectul de Lege pentru modificarea și completarea Legii învățământului preuniversitar nr.198/2023, trimis cu adresa nr.PL-x 208 din 25 martie 2024, înregistrat cu nr.4c-13/314 din 26 martie 2024. 
Senatul, în calitate de primă Cameră sesizată, a adoptat inițiativa legislativă în ședința din ziua de 18 martie 2024. 
Camera Deputaților este Cameră decizională, în conformitate cu prevederile art. 75 alin. (1) și (3) din Constituția României, republicată și ale art.92 alin.(9) pct.1 din Regulamentul Camerei Deputaților, republicat, cu modificările ulterioare.
Proiectul de lege are ca obiect de reglementare clarificarea obligațiilor unităților de educație timpurie, unităților de învățământ preuniversitar și unităților de educație extrașcolară în ceea ce privește asigurarea transparenței și siguranței beneficiarilor primari ai educației.
Potrivit prevederilor art.62 și 133 din Regulamentul Camerei Deputaților, republicat, cu modificările ulterioare, Comisia juridică, de disciplină și imunități a dezbătut inițiativa legislativă în ședința desfășurată în format mixt  din ziua de 25 februarie 2025.

Membrii comisiei au examinat proiectul de lege supus avizării, expunerea de motive, punctul de vedere al Guvernului, înregistrat cu nr.5038/23.05.2024, conform căruia Guvernul nu susține adoptarea acestei inițiative legislative în forma prezentată, avizul nefavorabil transmis de Consiliul Economic și Social prin adresa cu nr.8636 din 28 decembrie 2023 și avizul favorabil cu observații și propuneri al Consiliului Legislativ, înregistrat cu nr.26 din 10 ianuarie 2024.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea nefavorabilă a iniţiativei legislative, în forma transmisă Comisiei juridice, de disciplină şi imunităţi de către Biroul permanent. 
În raport de obiectul și conținutul reglementării, proiectul de lege face parte din categoria legilor ordinare.

